**Pamokos tema:** Geometrinės figūros aplink mus.

**Tikslas:** supažindinti mokinius su geometrinėmis figūromis, išmokyti jas surasti, atskirti ir įvardinti mus supančioje aplinkoje.

**Uždaviniai:**

* Susipažinti su geometrinėmis figūromis (kvadratas, stačiakampis, apskritimas, trikampis).
* Surasti geometrines figūras Katedros aikštėje (pastatai, grindiniai, aplinka ir kt.).
* Priskirti teisingą geometrinių figūrų pavadinimą tinkamai figūrai.

**Kompetencijos:** kūrybiškumo, pažinimo.

**Priemonės:** spalvotas popierius, iškarpytos įvairios geometrinės figūros, klijai. Spalvotos šypsenėlės įsivertinimui.

**Vertinimas:** spalvotos šypsenėlės (žalia, geltona, raudona).

**Metodai:** pasakojimas, demonstravimas, darbas individualiai, įsivertinimas (šypsenėlėmis).

**Vieta:** Katedros aikštė

**Klasė:** 1

**Temos sąvokos:** Geometrinė figūra, trikampis, apskritimas, kvadratas, stačiakampis, koliažas.

**Pasiruošimas pamokai:** Mokytojas suruošia kiekvienam mokiniui po priemonių rinkinį (spalvotas didelis lapas, visų geometrinių figūrų karpinius). Sudėlioja maršrutą (nuo kurios pusės ir į kurią pusę bus judama Katedros aikštėje) ir svarbiausius akcentus apie objektus (Katedra, Varpinė, paminklas Gediminui, Valdovų rūmai).

**Įvadas:** Mokytoja mokiniams pristato pamokos temą „Geometrinės figūros aplink mus“. Papasakoja kokia bus pamokos eiga ir kokia bus pagrindinė pamokos užduotis. Parodomos ieškomos geometrinės figūros, kartu pakartojami jų pavadinimai.

**Pagrindinė dalis:** mokytoja papasakoja trumpą istoriją apie konkretų pastatą ar objektą (Katedra, Varpinė, paminklas Gediminui, Valdovų rūmai). Mokinių paprašoma kiekviename objekte pastebėti ir įvardinti geometrines figūras, kurias pastebi ir atpažįsta. Jei mokiniams sekasi sunkiau rasti geometrines figūras, mokytojas pasufleruoja ir padeda vaikams jas atrasti. Praėjus suplanuotą maršrutą (rekomenduotina eiti ratu), mokytojas pristato pamokos užduotį. Užduotis – iš turimų geometrinių figūrų, ant spalvoto popieriaus, sukurti savo architektūrinį objektą, panaudojant visas turimas geometrines figūras. Šalia figūrų paprašoma užrašyti pavadinimus. Užduočiai skiriama (10 – 15 min.).

Mokiniams su pritaikytomis ar individualizuotomis programomis dirbti padeda mokytoja ar mokytojo padėjėjas. Mokiniams, esant poreikiui, geometrinės figūros ir jų pavadinimai įlaminuojamos ir vietoj klijų naudojamos velpro (lipniomis) juostelės.

**Refleksija:**

Mokiniai kiekvienas pristato savo architektūrinį objektą ir savo darbą įsivertina šypsenėlė (žalia, geltona, raudona).